Ինչ նորից վերաբերում է ՀՀ երկրորդ նախագահի ոդիսականին՝ աշխարհի տարբեր լրատվամիջոցներով, ապա այդ ոդիսականն, այնուամենայնիվ, իր աշխարհագրական տրամաբանությունն ունի. մեր լրատվամիջոցներից անցավ ռուսական լրատվամիջոցների, ռուսականից՝ եվրոպականի: Այդ տրամաբանությունից բխում է, որ հաջորդը կլինեն հյուսիսամերիկյան լրատվամիջոցները, ապա հարավամերիկյան, ու պարոն Քոչարյանը կգա-կհասնի բաղձալի կետին՝ Անտարկտիդային: Պարոն Քոչարյանը, Վիկտոր Սողոմոնյանի ուղեկցությամբ, լավ տաք հագնված, Պինգվինաշենի «լողափին» բացօթյա ինտերվյու կտա, ու ինտերվյուն տեղում միտինգ կդառնա, ու նե՜նց բազմահազարանոց համակիրների բանակ ու բազմահազար լողաթևիկներով նե՜նց աղմկաշատ ծափեր ու լսարան կհավաքի, որ իրա ռեյտինգը վերջապես-կգա կհավասարվի Նիկոլի ռեյտինգին, ու իր ռեյտինգին զուգահեռ Պինգվինաշենում վեր կխոյանա «Կոնգրես» հյուրանոցի դուստր հյուրանոցը՝ «Պաղած կոնգրես» վերտառությամբ ու տեղական առանձնահատկությունները հաշվի առած իր համարներով ու համարների հարմարություններով, հետո Էռնեկյանը տաք հագնված կգա՝ «Այս էյր», «Այն էյր», Այս ու այն էյր», «Այսահար էյր», «Սաթրջան էյր» նոր ավիաընկերություններով, վեր կխոյանա «Պլոմբիր» օդանավակայանը, հետո վեր կխոյանա «Պինգվինշինբանկը», ու կյանքն ընե՜նց կեռա, որ սառույցը կհալչի ու Անտարկտիդան էլ… օֆշոր կդառնա: